Það var Íslendingaslagur í dönsku úrvalsdeildinni í dag þar sem AGF frá Árósum vann góðan heimasigur á Brøndby , 2 - 1 . Jón Dagur Þorsteinsson var í byrjunarliði AGF og lék fram á 82. mínútu á vinstri kantinum . Hjörtur Hermannsson lék sömuleiðis í 82 mínútur en í vörn Brøndby sem miðvörður hægra megin í þriggja manna vörn . Mustapha Bundu kom AGF yfir eftir rúmlega hálftímaleik og staðan var 1 - 0 í hálfleik . Jón Dagur lagði upp annað mark AGF um miðjan síðari hálfleikinn og átti það eftir að reynast mikilvægt þegar upp var staðið . Jón Dagur rak knöttinn inn í teig gestanna og átti sendingu á samherja sinn Patrick Mortensen sem skoraði með skalla af stuttu færi . Brøndby náði að minnka muninn niður í eitt mark á 76. mínútu leiksins en það dugði ekki til . Nær komust gestirnir í Brøndby ekki og fór svo að AGF vann 2 - 1 sigur . AGF er í 4. sæti deildarinnar með 29 stig og Brøndby er í sætinu fyrir ofan með 31 stig eftir 17 umferðir . Fyrr í dag spilaði Eggert Gunnþór Jónsson allan leikinn fyrir SønderjyskE sem gerði 2 - 2 jafntefli við Lyngby . Ísak Óli Ólafsson sat á varamannabekknum hjá SønderjyskE og Frederik Schram gerði slíkt hið sama hjá Lyngby . SønderjyskE er í 10. sæti með 19 stig og Lyngby er í 9. sæti með 23 stig .